Дэрэжэгъуэ къарет
«Лъэпкъхэм я кросс» зэхьэзэхуэхэр ирагъэкIуэкIыну мы гъэм гукъыдэж ящIащ Урысейм и щIыналъэ 80-м. Абыхэм ящыщщ Къэбэрдей-Балъкъэрри. ХьэтIохъущыкъуей жыг хадэм щекIуэкIа къызэдэжэм цIыху 470-рэ кърихьэлIат.
Зэхьэзэхуэр къыщызэIуахым хьэщIэхэм псалъэ гуапэхэмкIэ захуигъэзащ КъБР-м спортымрэ туризмэмкIэ и министр АфIэунэ Аслъэн. Дэрэжэгъуэ яIэу ехъулIэныгъэхэр зыIэрагъэхьэмэ зэригуапэр яжриIэри езыри къэжэну гупым яхыхьащ.
Налшык къалэ щекIуэкIа зэпеуэм зыхэта гупхэм елъытауэ ехъулIэныгъэхэр щызыIэрагъэхьащ: цIыхухъухэм я деж — КъуэщIысокъуэ Александр, Балъкъэр Мухьэмэд, Кубалов Рэмэзан, цIыхубзхэм — Рекс Валентинэ, Къардэн Эммэ, Атэлыкъ Иринэ сымэ. Республикэм спортымрэ туризмэмкIэ и министерствэм и гупым къахэжаныкIащ АфIэунэ Аслъэн, Двуреченский Анатолий, Мигуновэ Наталье. Налшык къалэ округымкIэ администрацэм и лIыкIуэхэу Борэ Иринэрэ Уянаевэ Заринэрэ. ЦIыхубзхэм я советым и командэм щынэхъыфIащ Харенкэ Светланэ, Батчаевэ Хьэлимэт, Дыджэш Лидэ сымэ. Налшык къалэм и курыт еджапIэхэм я школакIуэхэм Абаевэ Аланэ, Ашэбокъуэ Нинэ, Шубинэ Людмилэ, Тезадэ Аслъэн, Володин Дмитрий, Къурмэн Тамерлан сымэ къахэжаныкIащ. ЕджапIэ нэхъыщхьэхэм я студентхэм я деж къэжэнымкIэ нэхъ лъэщу къыщIэкIащ Хульчаев Алим, Ильичев Валентин, Машокъуэ Алим сымэ.
Къызэдэжэм щытекIуахэм медалхэмрэ щIыхь тхылъхэмрэ иратащ.
Гъэунэ Светланэ.
